Procurorii DIICOT, Structura Centrală, au reținut un român pentru săvârșirea infracțiunii de trădare. El a supravegheat obiective militare românești sau aparținând NATO amplasate în proximitatea municipiului Tulcea, a adunat informații și a făcut fotografii, pe care le-a transmis apoi către diplomați ai Ambasadei Rusiei la București. Curtea de Apel București a dispus arestarea preventivă a acestuia.
„Din probatoriul administrat în cauză a reieșit că începând cu anul 2022 acesta a procedat la supravegherea unor obiective militare românești sau aparținând NATO amplasate în proximitatea municipiului Tulcea, colectând informații cu caracter militar și efectuând fotografii privind tehnica militară de luptă și deplasarea personalului în zona de graniță cu Ucraina, pe care le-a transmis către diplomați din cadrul Ambasadei Federației Ruse la București.
În urma perchezițiilor domiciliare efectuate au fost identificate și ridicate mai multe mijloace de probă”, a transmis DIICOT, într-un comunicat.
Curtea de Apel București a dispus arestarea preventivă a acestuia pentru 30 de zile.
„Acțiunea a beneficiat de sprijinul Serviciului Român de Informații, Direcției Generale de Informații a Apărării din cadrul Ministerului Apărării Naționale și jandarmilor din cadrul Brigăzii Speciale de Intervenție a Jandarmeriei ”Vlad Țepeș” .
Suportul de specialitate a fost asigurat de către Serviciul Tehnic și de Criminalistică al DIICOT și Direcția Operațiuni Speciale din cadrul IGPR”, a mai transmis DIICOT.